ཁྱོད་ནི་སློབ་ཆེན་པ་རེད།ཕ་མའི་རྔུལ་ཁྲག་ལས་ཐོན་པའི་འབྲས་བུར་ལོངས་སྤྱོད་བྱེད་བཞིན་རང་ཉིད་ཀྱི་སྤྲོ་སྣང་ཁོ་ན་འཚོལ་བ་ལས།ཕ་མའི་དཀའ་སྡུག་ནི་གཏན་ནས་མི་ཚོར།ཕ་མ་གཉེན་ཉེའི་ཆེད་དུ་དུས་ཚོད་སྐར་ཆ་འགར་ཡང་སེར་སྣ་བྱ།ཁྱོད་ཀྱི་དུས་ཚོད་ཕལ་ཆེ་བ་ཁ་པར་གྱི་ངོས་ན་འཛད་ཀྱིན་ཡོད་ན་ཡང་།སྒོར་མོ་ཚར་དུས་མ་གཏོགས་ཁྱོད་ཀྱིས་ཕ་མ་ལ་ཁ་པར་གཏོང་དགོས་པ་ཡིད་ལ་མི་དྲན།ཁྱོད་ཀྱི་སེམས་ནང་གི་རྒྱུ་འབྲས་རྒྱ་ཤིང་ཇེ་འཁྱོག་ནས་ཇེ་འཁྱོག་ཏུ་གྱུར་ཀྱང་།བདེ་སྐྱིད་ཀྱི་སྦྲང་རྩིའི་བྲོ་བ་ནི་ཕྱིར་དྲན་ཁོ་ནས་ཕྱིར་བདས་འགྲོ་དུས།ཁྱོད་ཀྱིས་རྒྱུས་མེད་གསར་འགྲོགས་ཀྱི་མི་ཞིག་ལ་དགའ་རབས་དྲན་རབས་ཀྱི་སྙིང་གཏམ་སྟོང་ཕྲག་ཁྲི་ཕྲག་བཟློ་བར་བྱ།ཡིན་ན་ཡང་།ཁྱོད་ཀྱིས་རང་ཉིད་ལ་སྲོག་རྟེན་སྦྱིན་ཞིང་སྐྱེ་སྟོབས་སྣོན་པའི་ཕ་མ་ལ་དེ་འདྲའི་སྙིང་གཏམ་ཚིག་གཅིག་ཀྱང་བརྗོད་མྱོང་མེད།ནམ་ཞིག་བདེ་སྐྱིད་ནི་ཆུ་ལྒང་བཞིན་དུ་ཕྲལ་འགྲོ་ངེས་ཡིན་ལ།དེ་དུས་ཁྱོད་ཀྱི་སེམས་ནང་གི་རྒྱུ་འབྲས་རྒྱ་ཤིང་ཡང་ཆག་གྲུམ་དུ་གྱུར་ཚར་ཡོད།